A4-0061/95

Päätöslauselma, joka koskee esitystä korjaavaksi ja täydentäväksi lisätalousarvioksi nro 1 varainhoitovuodelle 1995: pääluokka I - parlamentti, oikeusasiamiestä koskeva liite, pääluokka II - neuvosto, pääluokka IV - tuomioistuin, pääluokka V - tilintarkastustuomioistuin, pääluokka VI - talous- ja sosiaalikomitea ja alueiden komitea

Euroopan parlamentti, joka

- ottaa huomioon Euroopan yhteisön perustamissopimuksen ja erityisesti sen 203 artiklan,

- ottaa huomioon 29. lokakuuta 1993 tehdyn toimielinten välisen sopimuksen talousarviota koskevasta kurinalaisuudesta ja talousarviomenettelyn parantamisesta ((EYVL C 331 17.12.1993, s. 1)),

- ottaa huomioon Euroopan yhteisöjen yleiseen talousarvioon sovellettavan varainhoitoasetuksen ((EYVL L 356, 31.12.1977, s. 1)) sellaisena kuin se on 31. lokakuuta 1994 muutettuna ((EYVL L 293, 12.11.1994, s. 7)) ja erityisesti sen 15 ja 55 artiklan,

- ottaa huomioon 16. joulukuuta 1994 antamansa lausunnon ehdotuksesta neuvoston asetukseksi (EY), jossa esitetään Itävallan, Norjan, Ruotsin ja Suomen jäseneksi liittymisen yhteydessä toteutettavia erityis- ja tilapäistoimenpiteitä, jotka koskevat Euroopan yhteisöjen virkamiesten palvelukseen ottamista ((Istunnon pöytäkirja, osa II, kohta 9)),

- ottaa huomioon alustavan esityksen korjaavaksi ja täydentäväksi lisätalousarvioksi nro 1/95, jonka komissio esitti 21. helmikuuta 1995 (SEC(95)0223),

- ottaa huomioon esityksen korjaavaksi ja täydentäväksi lisätalousarvioksi nro 1/95 (C4-0083/95),

- ottaa huomioon budjettivaliokunnan mietinnön (A4-0061/95),

A. muistuttaa, että 29. lokakuuta 1993 tehdyn toimielinten välisen sopimuksen osapuolina ja sopimuksen 24 artiklan mukaisesti parlamentti, neuvosto ja komissio ovat tarkistaneet rahoitusnäkymien eri otsakkeiden loppusummia unionin laajentumista silmällä pitäen,

B. muistuttaa, että 15. joulukuuta 1994 vahvistettuun talousarvioon varainhoitovuodelle 1995 on unionin laajentumisen johdosta otettu varaus jokaiseen talousarvion pääluokkaan ja että tämän varauksen käyttöönottoa säätelevät varainhoitoasetuksen määräykset ja erityisesti sen artiklat, jotka koskevat määrärahojen siirtoa ja korjaavan ja täydentävän lisätalousarvion 1/95 esittämistä,

I. Yleiset kehykset

1. Toistaa kantansa, jonka mukaan ennakkomäärärahat, jotka on otettu jokaiseen talousarvion pääluokkaan luotuihin varauksiin, on tarkoitettu käytettäviksi ainoastaan laajentumisesta aiheutuviin uusiin tarpeisiin, jotka koskevat henkilöstöä ja toimielinten hallinnollista toimivuutta (15. joulukuuta 1994 annetun päätöslauselman 6 artikla (( Istunnon pöytäkirja, osa II, kohta 1 b))); huomauttaa, että muut toimivuutta koskevat tarpeet on otettu huomioon tavallisen vuodelle 1995 laaditun talousarvion yhteydessä;

2. Korostaa, että varainhoitovuodelle 1995 vahvistetussa talousarviossa on jätetty 13 677 827 ecun suuruinen kokonais- ja käyttömarginaali rahoitusnäkymien otsakkeeseen 5 «hallinnolliset menot»;

3. Panee merkille ecun ja belgian frangin välisen vaihtokurssin epäsuotuisan kehityksen, joka vaikuttaa erityisesti toimielinten hallinnollisiin talousarvioihin; muistuttaa myös hyvän talouden hoidon tarpeellisuudesta ja voimassa olevan toimielinten välisen sopimuksen osapuolten tehtävästä valvoa, että eri meno-otsakkeiden enimmäismäärien alle jäisi mahdollisuuksien mukaan käyttömarginaalia;

4. Katsoo, että näissä olosuhteissa on tarpeen ylläpitää kohtuullista käyttömarginaalia otsakkeessa 5 «hallinnolliset menot»;

5. Panee merkille, että tämän korjaavan ja täydentävän lisätalousarvion 1/95 tärkein tavoite on jakaa unionin laajentumisen johdosta tehdyt varaukset asianmukaisiin budjettikohtiin;

6. Korostaa kuitenkin, että tämän jakamisen ei pitäisi olla luonteeltaan automaattista ja että jokaisen budjettikohdan määrärahat olisi arvioitava asianmukaisesti ja kunnioittaen hallinnollisia menoja koskevia säännöksiä ja perusteita;

7. Katsoo, että tässä nimenomaisessa tapauksessa määrärahojen olennaisena käyttötarkoituksena on uusien virkojen luominen, minkä johdosta eri toimielimien henkilöstömäärää kuvaavat taulukot muuttuvat huomattavasti;

8. On tässä yhteydessä samalla kannalla kuin neuvosto, joka on pahoillaan siitä, että asianomaiset toimielimet eivät ole esittäneet perusteita todellisista mahdollisuuksistaan ottaa palvelukseen henkilöstöä ennakkoarviossaan esittämiensä vaatimusten mukaisesti tai käyttää nykyistä henkilöstöä entistä tehokkaammin;

9. Muistuttaa tässä suhteessa toistamistaan kannoista, joiden mukaan järkevä ja tehokas henkilöstöasiain hoito on välttämätöntä, ja vaatimuksestaan, jonka mukaan on tarpeen esittää toisaalta analyyttisiä talousarvioita ja toisaalta toiminnallisia hallintokaavioita, jotka on jaoteltu pääosastoittain tai osastoittain kunkin toimielimen hallinto-organisaation mukaan; tämä auttaisi budjettivallan käyttäjää tarkistamaan hierarkiset rakenteet sekä henkilöstön väliset suhteet ja henkilöstölle osoitetut tehtävät;

10. Pyytää toimielimiä, neuvosto mukaan lukien, esittämään toimielinten välisen ohjelman, jonka avulla niiden käännöstoimintoja säännellään ja järjestetään uudelleen; katsoo, että tämän ohjelman olisi katettava seuraavat asiat: «käännösasiain keskus» (Translation Centre), henkilöstöä koskevien suhteutettujen säästötoimenpiteiden laatiminen, hajautettujen henkilöstöhallinnon muotojen edellyttäminen mukaan lukien etätyöskentely kotona ja edistyneen teknologian käyttö varmistettaessa samalla kunkin toimielimen toimivuus; ottaa tämän asian esille toimielinten välisessä vuoropuhelussa;

11. Tähdentää, että uusien virkojen luomisen toimielimiin ja uusista jäsenvaltioista tulevan sääntömääräisen henkilöstön palvelukseenottamismenettelyjen samanaikaisuuden pitäisi tarjota mahdollisuus vahvistaa toimielinten välistä yhteistyötä;

12. Katsoo sen vuoksi, että tämän toimielinten välisen yhteistyön pitäisi tässä erityistapauksessa, ottaen kuitenkin huomioon jokaisen toimielimen omaleimaisuuden, johtaa toiminnan yhteensovittamiseen, vähentää toimielimiltä päällekkäisiä virkoja ja ylimääräisiä kuluja ja antaa mahdollisuus yhteisten palvelukseenottamisperusteiden laatimiseen; katsoo myös, että tätä toimintatapaa noudattamalla voitaisiin välttää se, että toimielimet ryhtyvät «kilpailemaan» mahdollisten ehdokkaiden palvelukseen ottamisen yhteydessä;

13. Pyytää näissä olosuhteissa neuvostoa noudattamaan tätä toimintatapaa järjestäessään oman sääntömääräisen henkilöstönsä palvelukseen ottamista;

II. Euroopan parlamentti

14. Muistuttaa, että määrärahojen siirrolla C1/95 (SEC(95)0248) Euroopan parlamentti on jo antanut 18 748 500 ecun suuruisen summan 30 miljoonan ecun varaukseen, joka on tarkoitettu unionin laajentumisesta aiheutuviin tarpeisiin;

15. Panee merkille, että korjaavan ja täydentävän lisätalousarvion yhteydessä parlamentin talousarvion olennaisena tavoitteena on 274 viran luominen, mukaan lukien 32 väliaikaista poliittisille ryhmittymille tarkoitettua virkaa, 5 vakituisen A4 palkkaluokan viran siirtäminen A3 palkkaluokkaan ja 3 vakituisen A5 palkkaluokan viran siirtäminen A4 palkkaluokkaan; ja että ensisijaisena pidettävän kielten alan tarpeiden ohella näiden virkojen luomisen pitäisi vastata parlamentin valiokuntien välittömiin tarpeisiin ja jopa parlamentin avustajien tarpeisiin sekä mahdollistaa ansioituneen henkilöstön urakehitys ja ottaa huomioon tiettyjen alojen vastuualueet ja työolosuhteet;

16. On tyytyväinen esitettyyn toimintatapaan, jonka mukaan nämä virat luodaan henkilöstön eri ura-alueiden peruspalkkaluokkiin; näin toimimalla voidaan samalla sekä vastata laajentumisesta aiheutuviin tarpeisiin että myös varmistaa henkilöstövoimavarojen mahdollisimman tehokas hyödyntäminen;

17. Panee kuitenkin merkille, että näiden virkojen luomisen myötä henkilöstömäärää kuvaava taulukko laajenee huomattavasti ja että sen johdosta tulevissa talousarvioissa vuodesta 1996 eteenpäin olisi säilytettävä tämä hallintokaavio; että kaikki uudet vaatimukset olisi hoidettava henkilöstön siirroilla ja uudelleensijoittamisella; tällainen henkilöstöasiain hoito edellyttää henkilöstömäärää kuvaavaan taulukkoon kirjattujen virkojen tarkkaa analysointia ja johtaa henkilöstön tehokkaampaan hyödyntämiseen;

18. Kehottaa hallintoa suorittamaan henkilökuntavaatimuksia Strasbourgin osaistunnoissa koskevan arvioinnin ja toimittamaan tulokset budjettivaliokunnalle 30. lokakuuta 1995 mennessä;

III. Neuvosto

19. Panee merkille, että neuvosto on esittänyt 86 viran luomista, joista 18 ura-alueelle A, 40 ura-alueelle LA, 3 ura-alueelle B ja 25 ura-alueelle C, ja että nämä virat tulevat niiden 75 viran lisäksi (3 väliaikaista ura- alueelle A, 40 ura-alueelle LA, 2 ura-alueelle B ja 30 ura-alueelle C), jotka luotiin vuoden 1995 talousarvion vahvistamisen yhteydessä (oikaisukirjelmä nro 2/95) kattamaan mahdollisimman hyvin kaikkein kiireellisimmät kielitoimintoihin liittyvät tarpeet;

IV. Tuomioistuin

20. Panee merkille, että neuvosto on esittänyt 100 uuden vakituisen ja väliaikaisen viran luomista käyttötarkoituksensa mukaisesti tuomioistuimen ja ensimmäisen oikeusasteen tuomioistuimen uusien jäsenten kabinetteihin sekä käännös- ja tulkkausosastoihin ja toimielinten muihin hallinnollisiin osastoihin;

21. Katsoo kuitenkin, että uusien virkojen määrää olisi lisättävä luomalla 13 uutta virkaa, joista 3 koskisi tulkkaus- ja käännösosastoja ja 10 uusien jäsenten kabinetteja;

22. Katsoo, että näitä virkoja luotaessa olisi toisaalta kunnioitettava toimielimen erityisluonnetta ja toisaalta noudatettava yhteisiä henkilöstön ura-alueiden palkkaluokkia koskevia perusteita;

23. On sen vuoksi päättänyt tarkistusten muodossa luoda 2 vakituista LA5:n virkaa tulkkausjaostoon, 1 vakituisen C5:n viran käännösosastoon, 3 vakituista B3:n virkaa, 2 vakituista C3:n virkaa ja 5 vakituista D3:n virkaa uusien jäsenten kabinetteihin; on päättänyt muuttaa 8 väliaikaista A4:n virkaa A5:n viraksi, 6 väliaikaista A5:n virkaa A6:n viraksi, 2 väliaikaista B2:n virkaa B3:n viraksi, 8 väliaikaista B4:n virkaa B5:n viraksi, 3 väliaikaista C2:n virkaa C3:n viraksi, 6 vakituista B2:n virkaa B3:n viraksi, 1 vakituisen A3:n viran A5:n viraksi, 6 vakituista C1:n virkaa C3:n viraksi, 1 vakituisen B1:n viran B5:n viraksi, 12 vakituista LA4:n virkaa kuudeksi LA5:n ja kuudeksi LA6:n viraksi, 2 vakituista B3:n virkaa B5:n viraksi, 4 vakituista C3:n virkaa C5:n viraksi, 2 vakituista C4:n virkaa C5:n viraksi ja 1 vakituisen D1:n viran D3:n viraksi;

24. Pyytää tuomioistuinta tiedottamaan budjettivallan käyttäjälle ennen vuoden 1996 talousarvioesityksen ensimmäistä käsittelyä siinä mietinnössä tehtävistä johtopäätöksistä, jonka laatii riippumaton asiantuntija sen mukaisesti kuin on sovittu Palais-rakennuksen yhteydessä olevien 3 uuden rakennuksen vuokraus-/ostosopimuksessa; käyttää tilaisuutta hyväkseen pyytääkseen tuomioistuinta määrittelemään kyseisessä mietinnössä tarkemmin kiinteistöasioita koskevan kokonaispolitiikkansa ja sen muut sopimusvelvoitteet sekä Palais-rakennusta koskevat hallussapitoehdot;

V. Tilintarkastustuomioistuin

25. Panee merkille, että neuvosto on esittänyt 45 vakituisen ja väliaikaisen viran luomista käyttötarkoituksensa mukaisesti tilintarkastustuomioistuimen uusien jäsenten kabinetteihin sekä käännös- ja tulkkausosastoihin ja toimielinten muihin hallinnollisiin osastoihin;

26. Katsoo kuitenkin, että kaikki kielitoimintoja koskevat virat eivät liity suoraan laajentumisesta aiheutuviin tarpeisiin ja että tietyt esitetyistä palkkaluokista eivät ole toimielimen tarpeiden mukaisia;

27. On sen vuoksi päättänyt tarkistusten muodossa muuttaa 2 vakituista LA6:n virkaa LA7:n viraksi, 1 vakituisen B1:n viran B3:n viraksi, 2 vakituista C1:n virkaa C5:n viraksi, 3 vakituista A3:n virkaa A5:n viraksi ja 2 vakituista C3:n virkaa C5:n viraksi;

28. On ottanut tarkistusten muodossa 50 000 ecun suuruisen summan luvun 100 «alustavat varaukset» alamomenttiin 2391 «yhteispalvelu - konferenssitulkkaus» ja pyytää toimielimen pääsihteeriä esittämään 30. kesäkuuta 1995 mennessä mietinnön, jossa ilmaistaan tilintarkastustuomioistuimen tulkkauspalvelujen tarve sekä tiedot tulkkauspalveluja tarjoavien toimielimien soveltamista maksuista;

VI. Talous- ja sosiaalikomitea ja alueiden komitea

29. Hyväksyy neuvoston kannan, jonka mukaan alueiden komitean jäsenten korvaukset on järjestettävä talous- ja sosiaalikomitean jäsenten korvausten mukaisesti;

30. On pahoillaan siitä, että alueiden komitea on ennakkoarviossaan käyttänyt vuoden 1995 henkilöstömäärää kuvaavassa taulukossa erilaista nimikkeistöä kuin on käytetty budjettivallan käyttäjän vuodelle 1995 vahvistamassa talousarviossa;

31. Panee merkille, että neuvosto on esittänyt 7 vakituisen viran luomista talous- ja sosiaalikomiteaan, 7 vakituisen viran luomista alueiden komiteaan ja 54 vakituisen viran luomista yhteisen organisaatiorakenteen tarkoituksiin;

32. Katsoo kuitenkin, että näihin kahteen neuvoa-antavaan elimeen ja niiden yhteisen organisaatiorakenteen tarkoituksiin esitettyjen virkojen kokonaismäärä ei vastaa niiden toimintaan liittyviä tarpeita eikä uusien jäsenvaltioiden kansalaisten tasapuolisen kohtelun periaatetta;

33. On sen vuoksi päättänyt tarkistusten muodossa osan A - talous- ja sosiaalikomitea - kohdalla muuttaa 2 vakituista A5:n virkaa A7:n viraksi, 1 vakituisen B5:n viran A7:n viraksi, 3 vakituista C3:n virkaa C5:n viraksi ja poistaa 1 vakituisen C3:n viran; osan B - alueiden komitea - kohdalla muuttaa 2 vakituista A5:n virkaa A7:n viraksi, 1 vakituisen B3:n viran A7:n viraksi, 3 vakituista C2:n virkaa C5:n viraksi ja poistaa 1 vakituisen B5:n viran; osan C - yhteinen organisaatiorakenne - kohdalla poistaa 8 vakituista LA4:n virkaa ja 3 vakituista LA5:n virkaa ja muuttaa 10 vakituista LA6:n virkaa LA7:n viraksi ja 4 vakituista C3:n virkaa C5:n viraksi;

34. Tähdentää, että osaan A - talous- ja sosiaalikomitea - ja osaan B - alueiden komitea - luodut virat on tarkoitettu neuvoa-antaviin tehtäviin, kun taas osaan C - yhteinen organisaatiorakenne - luodut virat suovat toisaalta mahdollisuuden luoda kaksi uutta toiminnallista kielijaostoa, joista kummassakin olisi 11 ura-alueen LA virkaa, ja toisaalta jakaa loput 9 ura-alueen LA virkaa 9 muun kielijaoston kesken;

VII. Kaikki toimielimet

35. On poistanut tarkistusten muodossa luvun 102 «laajentuminen», joka oli luotu vuoden 1995 talousarvion vahvistamisen yhteydessä laajentumista koskevia ennakkomäärärahoja varten, sillä se ei enää ole tarpeellinen, kun on annettu esitys korjaavaksi ja täydentäväksi lisätalousarvioksi 1/95;

36. On ottanut tarkistusten muodossa talousarvion eri pääluokissa olevaan lukuun 100 «ennakkomäärärahat» kiinteämääräisiä hyvityksiä henkilöstön palvelukseenottamiskuluja varten ja pyytää asianomaisia toimielimiä toimimaan yhteistyössä toisten toimielimien kanssa virkamiesten palvelukseenottamismenettelyjen yhteydessä;

37. Kehottaa puhemiestään välittämään tämän päätöslauselman asianomaisille toimielimille ja tahoille.